
A kommunális és az ipari (söripari) szennyvizek korrodáló hatása a szennyvíztisztító telepek beton műtárgyaira

A dolgozat az ipari (söripari) és a kommunális szennyvizek korrodáló hatását vizsgálja a betonra nézve, illetve összehasonlítja a tönkremenetel mértékét a különböző összetételű szennyvizek hatására. A vizsgálat részét képezi a negyedéves ciklusokban elvégzett beton próbatestek mikroszkopikus biológiai és szilárdságtani vizsgálata.
A vizsgálatok eredményeinek bemutatását megelőzően a kiválasztott telepek ismertetésére is sor kerül, mind technológiai, mind üzemeletetési szempontok alapján, kiemelve azon műtárgyakat, amelyekben az általam kihelyezett próbatestek találhatóak.
Az újonnan létesült kommunális szennyvíztisztító telep kiválasztott műtárgyai a homokfogó és a C-tech technológiával épült szelektorelvű, ciklikus aerob eleveniszapos medence, valamint a söripari szennyvíztisztító telep bemutatásánál az átemelő medence, a kiegyenlítő medence és a metán reaktor kerül részletesebb ismertetésre.
A telepek kiválasztásánál az egyik fő szempont az eltérő minőségű szennyvíz volt. Az ipari szennyvíz összetétele (iparágtól függően), eltér a kommunális telepétől. Előbbi jóval agresszívabb, korrodálóbb hatású lehet. Ezen különbségnek megfelelően a kapott laborvizsgálati eredmények is eltérőek, mind a biológiai folyamatok (biofilm képződés) végbemenetele, mind a szilárdsági értékek tekintetében.
A vizsgálat egyik érdekessége, hogy a kihelyezett betonhasábok tönkremenetele más-más körülmények között zajlik. A minták többsége víz alatt van elhelyezve, azonban mások változó vízmagasságú közegben, illetve gáztérben találhatóak. Az elhelyezés során figyelembe vettem a műtárgyak állapotát és ennek megfelelően a legnagyobb károsodást elszenvedett területeken helyeztem el a mintákat, így rekonstruálva a tönkremenetelt.
A dolgozat célja a korróziós hatások és azok mértékének feltárása, az 1 éves időintervallum alatt kapott eredmények kiértékelése. A kapott eredmények időbeli előrevetítésével megbecsülhető az említett műtárgyak élettartama.



